b'\n_START_ARTICLE_\nAlkanas\n_START_PARAGRAPH_\nAlkanas yra organinis junginys, sudarytas tik i\xc5\xa1 anglies ir vandenilio atom\xc5\xb3. Visi anglies atomai susijung\xc4\x99 \xc4\xaf tiesi\xc4\x85 arba \xc5\xa1akot\xc4\x85 grandin\xc4\x99, viengubomis jungtimis, o \xc4\xaf \xe2\x80\x9enei\xc5\xa1naudotas\xe2\x80\x9c jungtis prisijung\xc4\x99s vandenilis. Dar galimas anglies atom\xc5\xb3 susijungimas viengubomis jungtimis \xc4\xaf \xc5\xbeied\xc4\x85, tokie junginiai vadinami cikloalkanais. Alkanai yra alifatiniai junginiai._NEWLINE_Bendroji chemin\xc4\x97 formul\xc4\x97 alkan\xc5\xb3 be \xc5\xbeied\xc5\xb3 yra C\xe2\x82\x99H\xe2\x82\x82\xe2\x82\x99\xe2\x82\x8a\xe2\x82\x82, kuriame n = 1, 2, 3, .. ir t. t. Papras\xc4\x8diausias alkano pavyzdys yra metanas, CH\xe2\x82\x84. Sekantis homologin\xc4\x97je eil\xc4\x97je yra etanas, C\xe2\x82\x82H\xe2\x82\x86, ir taip toliau. Kiekvienas anglies atomas alkane turi sp\xc2\xb3 hibridizacij\xc4\x85._NEWLINE_Visi alkanai yra netirp\xc5\xabs vandenyje, hidrofobi\xc5\xa1ki, o skysti alkanai labai gerai tirpsta riebaluose, yra lipofiliniai._NEWLINE_Alkanai kartais senesn\xc4\x97je literat\xc5\xabroje vadinami parafinais.\n_START_SECTION_\nNomenklat\xc5\xabra\n_START_PARAGRAPH_\nPirm\xc5\xb3j\xc5\xb3 keturi\xc5\xb3 alkan\xc5\xb3\xc2\xa0\xe2\x80\x93 metano, etano, propano, butano\xc2\xa0\xe2\x80\x93 pavadinimai yra trivialieji. Kit\xc5\xb3 homologin\xc4\x97s eil\xc4\x97s nari\xc5\xb3 pavadinimai sudaromi i\xc5\xa1 skaitvard\xc5\xbei\xc5\xb3, atitinkan\xc4\x8di\xc5\xb3 anglies atom\xc5\xb3 skai\xc4\x8di\xc5\xb3 junginyje, pavadinim\xc5\xb3 graik\xc5\xb3 arba lotyn\xc5\xb3 kalba, pridedant priesag\xc4\x85 -an- ir gal\xc5\xabn\xc4\x99 -as: pvz., pentanas, heksanas, \xe2\x80\xa6 , dekanas ir t. t.\n_START_SECTION_\nCikloalkanai\n_START_PARAGRAPH_\nCikloalkan\xc5\xb3 pavadinimai sudaromi taip pat kaip ir ne\xc5\xa1akotos grandin\xc4\x97s alkan\xc5\xb3 pridedant prie\xc5\xa1d\xc4\x97l\xc4\xaf ciklo-, pvz., ciklopentan\xc4\x85 sudaro penki anglies atomai i\xc5\xa1sid\xc4\x97st\xc4\x99 u\xc5\xbedaroje grandin\xc4\x97je.\n_START_SECTION_\nKonformacijos\n_START_PARAGRAPH_\nStrukt\xc5\xabrin\xc4\x97 formul\xc4\x97 ir cheminio ry\xc5\xa1io kampas ne visada visi\xc5\xa1kai apib\xc5\xabdina molekul\xc4\x97s geometrin\xc4\xaf i\xc5\xa1sid\xc4\x97stym\xc4\x85. Cheminis ry\xc5\xa1ys tarp atomo ir atom\xc5\xb3 grupi\xc5\xb3 gali pasisukti \xc4\xafvairiu kampu vienas kito at\xc5\xbevilgiu. Nuo pos\xc5\xabkio kampo didumo molekul\xc4\x97 \xc4\xafgyja skirtingas geometrines formas, vadinamas konformacijomis._NEWLINE_Etanas yra papras\xc4\x8diausias junginys, kuriam b\xc5\xabdingos konformacijos._NEWLINE_Metilo grup\xc4\x97s etano molekul\xc4\x97je apsisukdavomos visa rat\xc4\x85, t. y. 360\xc2\xb0, tris kartus b\xc5\xabna sustabdytoje ir tris kartus u\xc5\xbestotoje konformacijoje. U\xc5\xbestotoje konformacijoje abiej\xc5\xb3 anglies atom\xc5\xb3 vandenilio jonai yra prie\xc5\xa1prie\xc5\xa1ais, tod\xc4\x97l pos\xc5\xabkio \xc4\xaftampa, o d\xc4\x97l jos ir molekul\xc4\x97s potencin\xc4\x97 energija yra did\xc5\xbeiausia. Tod\xc4\x97l \xc5\xa1i konformacija nepatvariausia ir joje molekul\xc4\x97 b\xc5\xabna trumpiausiai._NEWLINE_Sustabdytosios konformacijos energija yra minimali d\xc4\x97l maksimalaus nuotolio tarp vandenilio atom\xc5\xb3, tod\xc4\x97l daugiausia etano molekuli\xc5\xb3 yra \xc5\xa1ioje konformacijoje. Normaliomis s\xc4\x85lygomis tik 1 molekul\xc4\x97 i\xc5\xa1 1 000 turi pakankamai energijos, kad gal\xc4\x97t\xc5\xb3 laisvai suktis apie \xcf\x83 ry\xc5\xa1\xc4\xaf. Kitos molekul\xc4\x97s yra sustabdytoje konformacijoje.\n_START_SECTION_\nMolekul\xc4\x97s geometrija\n_START_PARAGRAPH_\nMolekul\xc4\x97s geometrija labai lemia alkan\xc5\xb3 fizikines ir chemines savybes. \xc5\xa0ios savyb\xc4\x97s priklauso nuo anglies elektron\xc5\xb3 konfig\xc5\xabracijos. Alkan\xc5\xb3 molekul\xc4\x97se elektronai yra sp\xc2\xb3 hibridizacijos. Anglies atomas turi keturis velentinius elektronus, i\xc5\xa1 kuri\xc5\xb3 vienas yra 2s orbital\xc4\x97je, o kiti trys\xc2\xa0\xe2\x80\x93 2p orbital\xc4\x97je. \xc5\xa0ios dvi orbital\xc4\x97s hibridizuojasi (vyksta orbitali\xc5\xb3 suvienod\xc4\x97jimas), j\xc5\xb3 energija suvienod\xc4\x97ja, ir po hibridizacijos orbital\xc4\x97s i\xc5\xa1sid\xc4\x97sto erdv\xc4\x97je taip, kad j\xc5\xb3 a\xc5\xa1ys b\xc5\xabna nukreiptos \xc4\xaf teatraedro vr\xc5\xa1\xc5\xabnes. Kampas tarp a\xc5\xa1i\xc5\xb3 yra lygus 109,47\xc2\xb0.\n_START_SECTION_\nCheminis ry\xc5\xa1ys\n_START_PARAGRAPH_\nAlkan\xc5\xb3 molekul\xc4\x97se yra tik C\xc2\xa0\xe2\x80\x93 H ir C\xc2\xa0\xe2\x80\x93 C viengubi ry\xc5\xa1iai. Ry\xc5\xa1io tarp C\xc2\xa0\xe2\x80\x93 H (anglies ir vandenilio)atom\xc5\xb3 ilgis yra apytiksliai lygus 1,09\xc3\x97-10\xc2\xb9\xe2\x81\xb0 m, o tarp C\xc2\xa0\xe2\x80\x93 C atom\xc5\xb3\xc2\xa0\xe2\x80\x93 1,54\xc3\x97-10\xc2\xb9\xe2\x81\xb0 m.'